Sabrina Carpenter

**Sabrina Annlynn Carpenter** (sündinud 11. mail 1999) on Ameerika laulja, laulukirjutaja ja näitleja. 

Ta sai tuntuks näideldes Disney Channeli sarjas "Girl Meets World" (2014–2017). Ta sõlmis lepingu Disney alla kuuluva Hollywood Recordsiga, mille alt ta andis välja stuudioalbumid "Eyes Wide Open" (2015), "Evolution" (2016), "Singular: Act I" (2018) ja "Singular: Act II" (2019).

Carpenter liitus plaadifirma Island Recordsiga 2021. aastal ja andis välja oma viienda albumi "Emails I Can't Send" (2022), millel olid multiplaatina singlid "Nonsense" ja "Feather". Tema kuues stuudioalbum "Short n' Sweet" (2024) jõudis USA muusikaedetabeli Billboard 200 esikohale ja võitis kaks Grammy auhinda. Albumil olid ülemaailmselt edu saavutanud singlid "Espresso" ja "Please Please Please". Tema seitsmes stuudioalbum "Man's Best Friend" (2025) jõudis edetabeli Billboard 200 esiotsa. Albumil oli Ameerika Ühendriikide muusikaedetabelis esikoha saanud singel "Manchild".

Carpenter on näidelnud filmides "Adventures in Babysitting" (2016), "The Hate U Give" (2018), "The Short History of the Long Road" (2019), "Clouds" (2020) ja "Emergency" (2022). Ta on mänginud ka Netflixi filmides "Tall Girl" (2019), "Tall Girl 2" (2022) ja "Work It" (2020), millest viimases oli ta ka tegevprodutsent. Ta on mänginud Broadwayl Cady Heronit muusikalis "Mean Girls" (2020).

## Lapsepõlv
Sabrina Annlynn Carpenter sündis Quakertownis Pennsylvanias Ameerika Ühendriikides David ja Elizabeth Carpenteri peres ning kasvas üles East Greenville'is. Tal on kolm vanemat õde ja ta õppis koduõppel. Nende isa on näitleja Nancy Cartwrighti kasuvend. Carpenter alustas hääleõpinguid kuueaastaselt. Umbes kümneaastaselt hakkas ta YouTube'i postitama videoid, kus ta laulab Christina Aguilera ja Adele laule. Tema isa ehitas talle salvestusstuudio, et õhutada tema kirge muusika vastu.

## Karjäär

### 2008–2014: Läbimurre Disneyga
2008. aasta oktoobris oli Carpenter üks 7000 inimesest, kes osales Miley Cyrusi korraldatud veebilauluvõistlusel "The Next Miley Cyrus Project", milles ta 2010. aastal kolmanda koha sai. Umbes sellel ajal, sõlmis Carpenter lepingu mänedžeri Bill Perlmaniga.  

Carpenteri esimene näitlejaroll oli 2011. aastal NBC draamasarjas "Law & Order: Special Victims Unit" külalisrollina. Umbes samal ajal, esines ta Hunan ringhäälingu Gold Mango Audience Festivali programmis Hiinas, kus ta laulis "Something's Got a Hold on Me". 2012. aasta suvel oli Carpenteril korduv roll Fox telekanali komöödiasarjas "The Goodwin Games". Ta ilmus filmis "Horns" (2013) ja salvestas laulu "Smile" kogumikalbumi "Disney Fairies: Faith, Trust, and Pixie Dust" jaoks; laul jõudis Radio Disney edetabelitesse. Tal oli korduv roll printsess Vivianina multifilmis "Sofia the First" 2013. aastast kuni 2018. aastani, mille jaoks ta salvestas mitmeid laule, näiteks "All You Need" koos Ariel Winteriga. 

2013. aasta jaanuaris mängis Carpenter Maya Harti Disney Channeli sarjas "Girl Meets World". Sari koosnes 72 episoodist ning lõppes 20. jaanuaril 2017. aastal. Carpenter salvestas sarja tunnusloo koos kaasnäitleja Rowan Blanchardiga. Aastatel 2010–2013 andis Carpenter välja mitmeid iseseisvaid reklaamsingleid, enne kui ta 2014. aastal allkirjastas viie albumi lepingu Disney plaadifirmaga Hollywood Records.  

2014. aasta märtsis andis Carpenter välja oma debüütsingli "Can't Blame a Girl for Trying", mille kaasautor oli Meghan Trainor. Singel sai positiivseid arvustusi ja tema esimene samanimeline EP ilmus 2014. aasta aprillis. 2014. aasta juulis laulis Carpenter muusikagrupi Disney Channel Circle of Starsile kaverversiooni loost "Do You Want to Build a Snowman?". Ta salvestas loo "Stand Out" Disney Channeli filmi "How to Build a Better Boy" jaoks, mis esilinastus 2014. aasta augustis. Samal aastal andis ta välja oma esimese jõulusingli "Silver Nights".

### 2015–2017: "Eyes Wide Open" ja "Evolution"
2015. aasta jaanuaris andis Carpenter välja loo "We'll Be the Stars". See oli tema debüütstuudioalbumi "Eyes Wide Open" esimene singel, mis ilmus 14. aprillil 2015 ja jõudis Billboard 200 edetabelis 43. kohale. Album on peamiselt teismeliste popalbum folk-popi elementidega. Billboardi andmetel müüs see esimesel nädalal üle 12 000 eksemplari. Pärast ilmumist sai album positiivseid arvustusi ja võitis kaks Radio Disney muusikaauhinda. Albumile järgnes teine singel "Eyes Wide Open". Detsembris andis Carpenter välja oma teise jõulusingli "Christmas The Whole Year Round".

2016. aasta veebruaris andis Carpenter välja eraldiseisva singli "Smoke and Fire". Ta esitas laulu 2016. aasta Radio Disney muusikaauhindadel. 2016. aasta juunis mängis Carpenter Jenny Parkerit Disney Channeli originaalfilmis "Adventures in Babysitting" (2016) koos Sofia Carsoniga. Filmi tunnuslaulu "Wildside" esitasid nad koos. Hiljem samal aastal esines ta Pasadena Playhouse'i lavastuses "Peter Pan and Tinker Bell: A Pirate's Christmas". Augustis oli Carpenter Bethlehemi Musikfesti festivali peaesineja. Ta andis hääle Melissa Chase'ile multikas "Milo Murphy's Law".

2016. aasta oktoobris andis Carpenter välja oma teise stuudioalbumi "Evolution", mis debüteeris Billboard 200 edetabelis 28. kohal ja mida osteti esimesel nädalal 13 000 eksemplari. Album sisaldas kahte singlit: "On Purpose", mis nomineeriti Radio Disney muusikaauhindadele, ja "Thumbs", mis jõudis Billboardi edetabelis "Bubbling Under Hot 100" esikohale ja sai hiljem Ameerika Plaaditööstuse Assotsiatsiooni (RIAA) poolt plaatinaplaadi staatuse. Albumilt ilmusid kaks reklaamsinglit, sealhulgas "All We Have Is Love" ja "Run and Hide". Carpenter esitas loo "Thumbs" saadetes "The Today Show" ja "The Late Late Show with James Corden". Ta alustas oma esimest peaesinejana kontserditurnee "EVOLution Tour" 2016. aasta sügisel.

2017. aasta märtsis esitas Carpenter Disney Channeli saate "Andi Mack" tunnuslaulu. Mais laulis Carpenter koos The Vampsi ja Mike Perryga singlil "Hands". Juulis andis Carpenter välja singli "Why", mis sai positiivseid arvustusi ja jõudis Billboard "Bubbling Under Hot 100" edetabelis 21. kohale, mis oli tema teine samasse edetabelisse jõudnud lugu. Laul nomineeriti Radio Disney muusikaauhinnale. Sama aasta suvel alustas Carpenter oma teist iseseisvat kontserditurneed "De-Tour". Ta oli Ariana Grande soojendusesineja "Dangerous Woman Tour" kontserditurneel São Paulos.

Detsembris andis Carpenter välja kaveri loost "Have Yourself a Merry Little Christmas". Samal aastal andis ta välja kaverid lugudest "Sign of the Times" ja "You're a Mean One, Mr. Grinch" vastavalt koos Briti laulja Jasmine Thompsoni ja viiuldaja Lindsey Stirlingiga.

### 2018–2020: "Singular" ja filmiprojektid
2018. aasta märtsis andis Carpenter välja loo "Alien" koos inglise DJ Jonas Bluega. Laul jõudis USA Dance Club Songs edetabelis esikohale ja USA tantsu-/elektroonikamuusika edetabelis 12. kohale. Duo esitas seda saates "Jimmy Kimmel Live!". Mais arvati Carpenter ajakirja Nylon nimekirja "25 Z-generatsiooni liiget, kes muudavad maailma". Septembris ilmus Carpenter samanimelisel romaanil põhinevas filmis "The Hate U Give" (2018).

9. novembril 2018 andis Carpenter välja oma kolmanda stuudioalbumi "Singular: Act I", mis sai positiivseid arvustusi. Carpenter kuulutas, et algselt ühe albumina ilmuma pidanud album jagatakse kaheks osaks ning teine osa ilmub 2019. aasta alguses. Albumilt ilmus kaks singlit "Almost Love" ja "Sue Me", mis mõlemad jõudsid USA Dance Club Songs edetabelis esikohale. Albumile eelnesid kaks reklaamsinglit: "Paris" ja "Bad Time". Carpenter reklaamis albumit saadetes "The Today Show" ja "Live with Kelly and Ryan".

2019. aasta märtsis alustas Carpenter oma kolmandat iseseisvat kontserditurneed "Singular Tour". Samal kuul esines Carpenter koos Farrukoga Alan Walkeri singlil "On My Way". 2019. aasta juunis mängis ta draamafilmis "The Short History of the Long Road". Filmi ülemaailmne esmaesitlus toimus Tribeca filmifestivalil ja selle andis välja FilmRise. Film sai positiivseid arvustusi ja Carpenteri rolli kiideti.

19. juulil 2019 andis Carpenter välja neljanda stuudioalbumi "Singular: Act II". Album sai ilmumisel positiivseid arvustusi ja võrreldes varasemate albumitega käsitles Carpenter isiklikumaid teemasid, sealhulgas ärevust ja enesereflektsiooni. Albumilt ilmus mitu reklaamsinglit, sealhulgas "Pushing 20", "Exhale" ja "In My Bed". Albumi reklaamimiseks esines ta saate "Good Morning America" suvekontsertide seerias ja andis enne albumi ilmumist välja reklaamsingli "I'm Fakin". 2019. aasta septembris mängis Carpenter Netflixi filmis "Tall Girl". Ta mängis filmi "The Distance From Me to You" adaptsioonis.

2020. aasta veebruaris andis Carpenter välja R&B singli "Honeymoon Fades", mis pälvis kriitikutelt positiivset vastuvõttu. Kuu aega hiljem tegi ta oma Broadway debüüdi muusikalis "Mean Girls". Etendus suleti päev pärast Carpenteri debüüti koroonapandeemia tõttu, mis sulges kogu Broadway. Ta esines muusikali etendustes kahel korral. 2020. aasta mais esitas ta ABC telesaates "The Disney Family Singalong Volume II" loo "Your Mother and Mine". Tal oli korduv roll sarjas "Royalties", mille heliribaks ta esitas loo "Perfect Song".

2020. aasta juulis avaldas Carpenter loo "Let Me Move You" Netflixi filmi "Work It" jaoks, milles ta mängis peaosa ja oli tegevprodutsent. Tema roll sai üldiselt positiivseid arvustusi. Filmi heliribal oli Zara Larssoni lugu "Wow", milletõttu osales Carpenter laulu remiksis, mis ilmus sama aasta septembris. Oktoobris mängis Carpenter peaosa Disney+ filmis "Clouds", mis põhineb Zach Sobiechi elul. Ta panustas selle filmi muusika loomisesse. 2020. aasta detsembris oli Carpenteri nimi Forbes'i alla 30-aastaste 30 silmapaistva isiku edetabelis Hollywoodi ja meelelahutuse kategoorias.

### 2021–2023: "Emails I Can't Send" tunnustus
2021. aasta jaanuaris teatas Carpenter lepingu sõlmimisest Universal Music Groupi Island Recordsiga. Ta andis oma esimese singli "Skin" plaadifirma alt välja 22. jaanuaril 2021. Laul jõudis Billboard Hot 100 ja Billboard Global 200 edetabelites vastavalt 48. ja 33. kohale, saades tema esimesteks lugudeks mõlemas edetabelis. Carpenter esitas laulu saates "The Late Late Show with James Corden" ja 32. iga-aastasel GLAAD Media Awardsil. Septembris esines ta Prime Video saate "Savage X Fenty Show" kolmandas väljaandes. 9. septembril 2021 andis Carpenter välja loo "Skinny Dipping", mis oli tema tollal ilmuva viienda stuudioalbumi esimene singel. Ta andis 18. veebruaril 2022 välja järjesinglina loo "Fast Times". Samal kuul mängis ta filmis "Tall Girl 2". 2022. aasta mais esines Carpenter Amazon Studiose filmis "Emergency", mis esilinastus 2022. aasta jaanuaris Sundance'i filmifestivalil.

15. juulil 2022 andis Carpenter välja oma viienda stuudioalbumi "Emails I Can't Send", mis debüteeris ja jõudis Billboard 200 edetabelis 23. kohale ja müüs 18 000 albumiühikut. Albumit reklaamiti edasi singlitega "Vicious", "Because I Liked a Boy", ja "Nonsense". Kontserttuur "Emails I Can't Send" algas sama aasta septembris. Albumi viies singel "Nonsense" muutus TikTokis viraalseks tänu sellele, et Carpenter esitas tuuril loole uusi improviseeritud seksuaalselt vihjavaid väljajuhatusi. Laul jõudis Hot 100 edetabelis 56. kohale, sai RIAA poolt plaatinaplaadi staatuse ja jõudis USA popmuusika Airplay edetabelis esikümnesse.

2023. aasta märtsis andis Carpenter välja *deluxe* väljande albumist „Emails I Can't Send“. Üks boonuslugudest, „Feather“, oli 2023. aasta augustis viimane singel, mis jõudis USA poplaulude edetabelis esikohale ja edetabelis Billboard Hot 100 21. kohale. Ta esitas laulu 2023. aasta MTV videomuusikaauhindade eel-*show*'l ja Dick Clarki uueaasta Rockin' Eve'il. Laulu muusikavideo, mis ilmus 2023. aasta oktoobris, tekitas vägivaldse kujundi tõttu polariseeritud reaktsioone ja see filmiti New Yorgi Brooklyni Blessed Virgin Mary katoliku kirikus. Pastor vabandas filmimise luba andmise pärast, kuna ta ei olnud sisust teadlik. Carpenter vastas, et eelnev luba anti ja märkis: „Jeesus oli puusepp (*carpenter*).“ Piiskop Robert J. Brennan vabastas pastori ametist ja pidas kiriku pühaduse taastamiseks hüvitusmissa. Loa andnud preestri uurimine tõi ilmsiks tõendeid, mis viisid New Yorgi linnapea Eric Adamsile süüdistuse esitamiseni.

Carpenter oli Taylor Swifti kontserditurnee "Eras Tour" soojendusesineja mitmetel Ladina-Ameerika, Austraalia ja Singapuri kontsertidel aastatel 2023 ja 2024. Ta avaldas Spotify's erikaveri Swifti loost "I Knew You Were Trouble" ja ütles, et Swifti soojendusesinejaks olemine oli "lapsepõlveunistuse täitumine". Carpenter kirjeldas oma "Eras Touri" kogemust kui "erinevat kõigist publikutest, kellele ta kunagi varem esinenud on". 17. novembril 2023 andis Carpenter välja jõuluteemalise EP "Fruitcake", millel kõlas aasta varem ilmunud lugu "A Nonsense Christmas".

### 2024–praegu: "Short n' Sweet" ja "Man's Best Friend"
2024. aasta märtsis laulis Carpenter Norra laulja-laulukirjutaja Girl in Redi singlil "You Need Me Now?". 11. aprillil andis Carpenter välja singli "Espresso" ja esines järgmisel päeval 23. Coachella Valley muusika- ja kunstifestivalil. "Espresso" jõudis Billboard Global 200 edetabeli tippu, jõudis Billboard Hot 100 edetabelis kolmandale kohale ja võitis MTV videomuusikaauhinna aasta laulu kategoorias. Aasta lõpus sai "Espresso" Spotify's 1,6 miljardi kuulamisega aasta teiseks enim striimitud looks. Carpenter järgnes sellele 6. juunil 2024 teise singliga "Please Please Please", millest sai tema teine ülemaailmne edetabeli tippu jõudnud singel ja esimene USA Hot 100 edetabeli esikohasingel. Nende lugudega sai temast esimene naisartist, kes hoidis Suurbritannia singlite edetabelis kolm nädalat järjest nii esimest kui ka teist kohta.

Carpenter lasi 23. augustil välja oma kuuenda stuudioalbumi "Short n' Sweet", mis debüteeris edetabelis Billboard 200 esikohal ja müüs 362 000 eksemplari. Kõik laulud jõudsid Hot 100 edetabelis esikümnesse. 67. Grammy auhindadel pälvis Carpenter kuus nominatsiooni, sealhulgas parima uue artisti kategoorias, album nomineeriti ka parima pop-vokaalalbumi ja aasta albumi kategoorias. See võitis parima pop-vokaalalbumi auhinna ja lugu "Espresso" võitis parima pop-sooloesituse kategoorias. Kolmas singel "Taste" debüteeris teisena Hot 100 edetabelis, mis tegi Carpenterist esimese artisti pärast The Beatlesit, kes jõudis oma esimese kolme hitiga ühe nädalaga edetabeli esikümnesse. Esimesed kolm singlit püsisid esikümnes seitse järjestikust nädalat, mis on rekord naisartistide seas. Carpenterist sai ka esimene artist 71 aasta jooksul, kes veetis kalendriaasta jooksul 20 nädalat järjest Suurbritannia singlite edetabeli tipus, "Taste" oli 2024. aasta pikimajaline esinumber Suurbritannias. 14. veebruaril 2024 ilmus albumist *deluxe* väljaanne viie lisalooga, kaasa arvatud duett laulust "Please Please Please" koos Dolly Partoniga. 

2024. aasta septembris esines Carpenter Christina Aguilera Spotify otseülekande erisaates, mis tähistas Aguilera omanimelise debüütalbumi 25. aastapäeva, lauldes duetti loos "What a Girl Wants", mis hiljem sai Webby auhinna nominatsiooni. Samal kuul alustas ta oma esimest areenituuri "Short n' Sweet Tour". Carpenter produtseeris ja mängis peaosa Netflixi pühade erisaates "A Nonsense Christmas with Sabrina Carpenter", mis ilmus ekraanile 6. detsembril ja milles esinesid duetid muuhulgas Chappell Roani, Tyla ja Shania Twainiga.

5. juunil 2025 andis Carpenter välja singli "Manchild", mis debüteeris Hot 100 edetabelis esikohal, see oli tema esimene debüütlugu ja teine esikohalugu edetabelis. Ta esitas selle esmakordselt Primavera Sound 2025 muusikafestivalil ja seejärel BST Hyde Park kontserdil. Tema seitsmes stuudioalbum "Man's Best Friend" ilmus 29. augustil 2025. Kaanepildi avalikustamine tekitas nii kriitikutes kui ka fännides lahkarvamusi. Sellel on kujutatud Carpenterit kätel ja põlvedel koos kaadrist väljas oleva mehega, kes haarab ta juustest, samal ajal kui ta justkui paitab mehe jalga. Mõned pidasid seda naisi alandavaks, teised aga provokatiivseks ja satiiriliseks. Album debüteeris USA Billboard 200 edetabelis ja müüs esimesel nädalal 366 000 albumiühikut (arvestab nii müügi-, striimimis- kui ka allalaadimisarvu), mis oli 2025. aastal kolmas enimmüüdud album (eriti naiste seas).

2025. aasta augustis esines Carpenter peaesinejana Chicagos Lollapalooza festivalil, kus temaga liitus Earth, Wind &amp; Fire. Hiljem samal kuul teatati, et Carpenter esineb Taylor Swifti albumi "The Life of a Showgirl" nimiloos, mis ilmus 3. oktoobril 2025. 28. augustil teatati, et ta on peaesineja Lollapalooza festivalil Tšiilis, Brasiilias ja Argentinas ning Festival Estéreo Picnicul Colombias märtsis 2026. Samuti on ta peaesineja 2026. aasta Coachella festivalil.

## Kunstilisus

### Mõjutused
Naispopartistide looming, nagu Madonna, Britney Spears, Mariah Carey ja Christina Aguilera, tutvustasid Carpenterile popmuusikat. Carpenter nimetas R&B-d kui žanrit, mis sageli tema loomingut mõjutab, ning tõi peamiste muusikaliste mõjutustena välja Aguilera ja Rihanna. Ta väitis, et Aguilera 2002. aasta laul "Beautiful" aitas tal "tutvustada ja arendada omaenda häält". Ta on oma laulukirjutamise mõjutusteks nimetanud Taylor Swifti ja Lorde'i, samas ammutades inspiratsiooni ka Beyoncé žanripiire ületavast loomingust. Ta väitis, et Swifti *live*-esinemised ja tööeetika on teda inspireerinud. Ta on varajaste muusikaliste mõjutustena nimetanud ka Aretha Franklinit, Whitney Houstonit ja Etta Jamesi.

### Muusikastiilid
Varakult oma karjääri alguses kirjeldati Carpenteri kui "teismeliste popi lauljat". Hiljem karjääri jooksul hakkas Carpenter popmuusikaga tegelema ning ajakirja i-D kirjanik Barry Pierce märkis, et pärast albumi "Emails I Can't Send" ilmumist "võib ta õigusega väita, et on täieõiguslik popstaar". Carpenter tundis, et tema üleminek Disney staarist oli raske ning Pierce märkis, et tal on sellest ajast alates oma töö üle rohkem autonoomiat.   

Carpenteri albumid sisaldavad elemente folkpopist, akustilisest muusikast, kantrimuusikast, elektropopist ja house-muusikast. Tema albumid pärast "Singular: Act I" ilmumist on süvenenud sellistesse stiilidesse nagu tantsupop, trap, hiphop ja R&amp;B. Oma muusika kõla kohta märkis Carpenter, et tema muusikas on "elemente kõigest". 2024. aastal ajakirjale Varietyle antud intervjuus märkis Carpenter, et ta tundis end eraldatuna oma albumitest enne "Emails I Can't Send" avaldamist, märkides, et see oli "suuresti tingitud nihkest selles, kes ma inimesena ja kunstnikuna olen, nii enne kui ka pärast pandeemiat". Carpenteri häält on kirjeldatud kui sopranit.

### Laulukirjutamine
Carpenter on kaasautor olnud enamiku oma laulude kirjutamisel, olles ainuisikuliselt kahe loo sõnade autor albumil „Emails I Can't Send“; ta on intervjuudes öelnud, et on oma lugude peamine laulukirjutaja. Tema eelistatud laulukirjutamisprotsess on alustada laulu pealkirja valimisest ja sealt edasi liikuda, dokumenteerides oma elukogemusi. Produtsent Jack Antonoff, kes tegi Carpenteriga koostööd tema kuuenda albumi „Short n' Sweet“ produtseerimisel, kiitis viisi, kuidas ta põimis huumorit oma muusikasse ja laulukirjutaja häälde, viidates ABBA-le kui Carpenteri muusika loomise eeskujule. Antonoff mainis, et ta ise töötas ainult loo „Sharpest Tool“ muusika kallal, Carpenter aga kirjutas laulusõnad. Albumi „Emails I Can't Send“ kohta ütles Carpenter: „Ma loodan, et kui keegi pole kunagi varem minu muusikat kuulanud ja kuulab seda albumit, siis jäab talle mulje, nagu tunneks ta mind inimesena paremini.“

Carpenter töötas ka mõne oma laulu, sealhulgas „Espresso” ja „Please Please Please”, kompositsiooni kallal. Ta esitab ka muusikalist saatepartiid, omades muusikalisi teadmisi klaverist, bassist, ukulelest, kitarrist ja trummidest. Ta mängis kitarri oma kontserditurnee "Short n' Sweet Tour" esinemisel ning klaverit ja elektrikitarri oma Coachella kontserdil 2024. aastal.

## Muud ettevõtmised

### Aktivism ja heategevus
Carpenter on sageli toetanud heategevusorganisatsioone. 2016. aastal sai Carpenterist organisatsiooni Ryan Seacrest Foundation saadik ning ta külastas selle nimel mitmeid lastehaiglaid. Samal aastal, oma singli "Smoke and Fire" ilmumise puhul, andis Carpenter välja meeneid, mille tulu läks Ameerika Punase Risti 2Steps2Minutes kampaaniale, mis tõstis teadlikkust tuleohutusest.  

2017. aastal esines Carpenter We Day üritusel Californias. Sel samal aastal tegi ta koostööd DoSomething organisatsiooni Love Letters Challenge'iga, mille eesmärk oli võidelda eakate isolatsiooni vastu. Oma karjääri jooksul on Carpenter olnud LGBTQ+ kogukonna innukas toetaja. 2020. aasta aprillis esines ta heategevuslikul laulul "If The World Was Ending", mis toetas organisatsiooni Piirideta Arstid koroonapandeemia ajal.    

Carpenter tegi Short n' Sweet tuuril koostööd mittetulundusühingu PLUS1-ga, et luua Sabrina Carpenteri Fond, mis keskendub "vaimsele tervisele, loomade heaolule ja LGBTQ+ kogukonnale". Fond võttis igalt müüdud kontserdipiletilt ühe dollari ja jõudis ühe miljoni dollarini kiiremini kui ükski teine artist, kellega PLUS1 koostööd teinud on. Carpenter tegi 2024. aastal koostööd Van Leeuwen Ice Creamiga, et luua espressomaitselise jäätis, millest pool saadud tulust läks mittetulundusühingule Ali Forney Center, mis keskendub kodututele LGBTQ+ noortele. Carpenteri partnerlus mittetulundusühingu HeadCountiga kaasas 2024. aasta Ameerika Ühendriikide presidendivalimistel rohkem valijaid kui ükski teine artist samal aastal. Trumpi teise administratsiooni ajal toimunud massiliste deporteerimiste ajal julgustas Carpenter annetama riiklikule immigratsiooniõiguse keskusele. Tema etteaste „Tears” 2025. aasta VMA auhinnagalal hõlmas tantsijaid ''drag''-riietuses ja taustal silte transsooliste õiguste toetuseks.    

### Toetuseavaldused ja tooted

2017. aastal toetas Carpenter koos Rowan Blanchardi, Alton Masoni ja Cole Sprouse'iga Converse'i Forever Chucki kampaaniat. 2018. aastal sai temast Aéropostale'i brändisaadik. 2021. aastal sai temast Samsung USA brändisaadik osana ettevõtte partnerlusprogrammist "Team Galaxy". Ta esines Samsungi korraldatud Galaxy Creator Collective'i üritusel 2022. aasta märtsis. Pärast albumi ilmumist 2022. aastal andis ta kontserdi otseülekandena Samsungi ja Billboardi iga-aastasel Summer of Galaxy üritusel.

2022. aasta septembris andis Carpenter välja omanimelise lõhnaõli Sweet Tooth koostöös Scent Beautyga. Lõhn oli Fragrance Foundationi auhinna nominent "aasta lõhna" kategoorias. 2023. aastal kuulutas Carpenter välja oma teise lõhnaõli Caramel Dream ja 2024. aasta juulis ka kolmanda lõhnaõli Cherry Baby.

2024. aasta aprillis oli Carpenter modelliks ning avaldas toetust Skimsi uute rõivaste kampaaniale Fits Everybody ja Stretch Lace kollektsioonidele. Sama aasta juulis ilmus Carpenter NBC reklaamis 2024. aasta suveolümpiamängude jaoks. 2024. aasta detsembris tegi Carpenter koostööd ettevõttega Dunkin' Donuts, et anda välja jääjook "Sabrina's Brown Sugar Shakin' Espresso", mis sai nime läbi tema laulu "Espresso".

2025. aasta aprillis tegi videomäng Fortnite koostööd Carpenteriga, et esitada tema nimikostüüm Fortnite'i festivali 8. hooaja peateemana koos mitme muu bränditud mängusisese kosmeetikaga, nagu emotikonid ja muusikapalad.

## Isiklik elu
Carpenter oli aastatel 2014–2015 suhtes näitleja Bradley Steven Perryga. 2023. aastal käis ta lühikest aega kohtamas laulja Shawn Mendesiga. Carpenter alustas suhet Iiri näitleja Barry Keoghaniga 2023. aasta detsembris. 2024. aasta detsembris teatati paari suhte lõppemisest. 

2023. aastal ostis ta 4,4 miljoni dollari eest maja Hollywood Hillsi ümbruses Los Angleses, ta omab ka 1,7 miljoni dollarit väärt maja Northridge'i piirkonnas, mille ta ostis 2018. aastal. Ta on rentinud korterit New Yorgis Financial District ümbruskonnas alates albumi "Emails I Can't Send" kirjutamisest. 

## Diskograafia
* Eyes Wide Open (2015)
* Evolution (2016)
* Singular: Act I (2018)
* Singular: Act II (2019)
* Emails I Can't Send (2022)
* Short n' Sweet (2024)
* Man's Best Friend (2025)

## Kontserditurneed

**Peaesineja**

* Evolution Tour (2016–2017)
* The De-Tour (2017)
* Singular Tour (2019)
* Emails I Can't Send Tour (2022–2023)
* Short n' Sweet Tour (2024–2025)

**Soojendusesineja**

* Ariana Grande – Dangerous Woman Tour (2017)
* The Vamps – Middle of the Night Tour (2017)
* Taylor Swift – The Eras Tour (2023–2024)

## Filmograafia

### Film

### Televisioon

### Teater

### Videomängud

## Auhinnad ja nominatsioonid
Carpenter on võitnud 26 auhinda, sealhulgas kaks MTV videomuusikaauhinda, kaks iHeartRadio muusikaauhinda, Billboard Women in Music auhinna ja Shorty auhinna. Kokku on ta saanud 58 nominatsiooni, sealhulgas nominatsioonid Grammy auhindadele parima pop-vokaalalbumi ja parima pop-sooloesinemise kategooriates.
## Viited